རྩོམ་པ་པོ། &nbspགླིང་ཚེ་བྷ། &nbspཡིག་བསྒྱུར། &nbspདུས་ཚོད། &nbsp2022-08-30 རྩོམ་ཁུངས། སེམས་ཀྱི་ཉི་ཟླའི་བོད་ཡིག་དྲ་བ།
ཁ་སང་ནི་གཟའ་མཇུག་གི་དུས་ཚོད་ཡིན་པས། ངས་ལོ་བཞི་ལ་སོན་མ་ཐག་པའི་བུ་མོ་སྒྲོལ་དཀར་ཁྲིད་ནས་ཤམ་བྷ་ལ་སྤྱི་གླིང་དུ་འཆམ་འཆམ་ལ་སོང་། རེ་ཞིག་སྤྱི་གླིང་ནང་གི་སྤྱི་པའི་ཁོར་ཡུག་ཏུ་དུ་བ་འཐེན་མི་ཆོག་པའི་བརྡ་རྟགས་ཤིག་མཐོང་མ་ཐག བུ་མོས་ཨ་ཕ་ལགས། དུ་བ་འཐེན་མྱི་དགའ་རེད་ཅེས་བཤད་བྱུང་། ངས་དུ་བ་འཐེན་མི་ཉན་པའི་རྒྱུ་མཚན་ཅི་ཡིན་ཞེས་ཀུ་རེའི་ཚུལ་དུ་དྲིས་པ་ན། ཁོ་མོས་གཟབ་ནན་གྱི་ངང་ནས་དུ་བའི་ནང་དུ་དུག་ཡོད་པ་རེད། དེ་ནི་ཤིན་ཏུ་རྩོག་པ་ཅན་ཞིག་རེད། འཐེན་རྒྱུ་མང་ན་ལུད་རྒྱ་ལངས་ངེས་རེད་ཅེས་བཤད་བྱུང་། སྐད་ཆ་འདིས་ང་ལ་སེམས་འགུལ་ཐེངས་ཤིག་བསླངས་པའི་ཞོར་ལ། ངས་ཀྱང་བུ་མོར་སྔོན་ཆད་ཞིག་ལ་ཨ་ཕས་དུ་བ་འཐེན་མྱོང་ཚུལ་དང་རྗེས་ནས་དུ་བ་བཅད་ཚུལ། མ་འོངས་པར་མི་འཐེན་པའི་ཁས་བླངས་པ་ཡིན། ཁོ་མོའི་ཁ་བརྡ་ལས་ངས་ཡང་བསྐྱར་བདེ་ཐང་གི་ཕྱོགས་ལ་བསམ་གཞིགས་ཐེངས་ཤིག་གཏོང་དགོས་བྱུང་།
ལོ་བཅུའི་ཡར་སྔོན་དུ་ང་ཡང་དུ་བ་འཐེན་མཁན་ཞིག་ཡིན་ལ། ལན་འགར་བཅད་ཀྱང་གཅོད་མ་ཐུབ། འགྲོ་སོང་གི་ཆ་ནས་མ་བཤད་ཀྱང་། དོན་དངོས་ཐོག་ཐ་མ་ཁ་ཟེར་བ་འདིས་བདེ་ཐང་གི་ཕྱོགས་ལ་མངོན་སུམ་གྱིས་གནོད་པ་བསྐྱལ་བཞིན་འདུག རང་ངོས་ནས་བཤད་ན། དུ་བ་འཐེན་དུས་རྣམ་རིག་མི་གསལ་བ་མ་ཟད། མིག་ཆུ་འཁོར་སླ་ཞིང་། ཟ་མ་ཟོས་མ་ཐག་ཅི་ཞིག་གིས་མནར་བ་བཞིན་ངེས་པར་དུ་དུ་བ་རྐང་གཅིག་འཐེན་དགོས་པ་དང་། ད་གཟོད་སེམས་ཀྱི་འཚུབ་ཆ་དེ་ཅུང་ཙམ་འཇོག་གི་ཡོད། དགོང་མོ་ཉལ་ཁར་རྐང་གཉིས་གསུམ་རེ་མཚམས་མ་ཆད་པར་འཐེན་དུས་ཀྱང་ཡོད། ཚན་རིག་གི་གནས་ལུགས་ལས་ཀྱང་། དུ་བ་འཐེན་ན་གློ་སྙིང་ལ་གནོད་པ་ཚབས་ཆེན་བཟོ་བཞིན་པ་གསུང་ཡོད་ལ། དུ་བའི་ཉེས་དམིགས་ལས་བདེ་ཐང་ལ་གནོད་པ་ཚབས་ཆེན་བཟོ་བཞིན་པ་སུས་ཀྱང་ཤེས་གསལ་རེད། གོམས་ལོབས་སུ་སོང་ཡོད་ན། དུ་བ་གཅོད་རྒྱུ་ནི་ལས་སླ་བོ་ཞིག་གཏན་ནས་མིན། འདི་ལ་ངེས་པར་དུ་ངེས་ཤེས་གསལ་བོ་ཞིག་དང་ཆོད་སེམས་བརྟན་པོ་ཞིག་དགོས་འདུག རང་ཉིད་ཀྱི་བདེ་ཐང་དང་། ཡང་ཁྱིམ་ཚང་གི་བཟའ་མི་ཡོངས་ཀྱི་བདེ་ཐང་གི་ཆེད་དུ་ངེས་པར་དུ་དུ་བ་གཅོད་པའི་དགོས་པ་ཤིན་ཏུ་ཆེ་ཨང་།
དུ་བ་འཐེན་མི་རུང་བའི་གནས་ལུགས་འདི་བུ་མོས་གང་ནས་ཤེས་རྟོགས་བྱུང་བ་ཡིན་ནམ་ཞེས་ང་ལ་མཚར་སྣང་ཞིག་ཀྱང་ངང་གིས་སྐྱེས།ངས་བསམ་ན། དེ་ཡང་ཁྱིམ་ཚང་སློབ་གསོ་ཞེས་པའང་ཁྱིམ་བདག་རང་ཉིད་ནས་མགོ་བརྩམས་ཏེ་ཡ་རབས་དང་དྲང་བདེན་གྱི་ལམ་ལ་སྙེགས་པ་ཡིན་ན། ཕྲུ་གུ་ཚོས་ཀྱང་ཁྱིམ་ཚང་གི་ཁོར་ཡུག་ནས་བཟང་ཕྱོགས་འཚོལ་ཐུབ་པ་དང་། བཟང་ལ་སློབ་སྦྱོང་བྱེད་ཐུབ་པར་འདོད། རང་སྡེའི་ཁ་དཔེར་ཡང་ཡ་རབས་ཚང་ལ་ལྷ་བཟོ་གསུམ། མ་རབས་ཚང་ལ་དུ་འཐེན་གསུམ་ཟེར་བ་ལྟར། ཁྱིམ་ཚང་གི་ཁོར་ཡུག་ན་དུ་འཐེན་གཅིག་ཡོད་པས་ཀྱང་ཤེས་མེད་ཚོར་མེད་ཀྱི་ངང་ནས་ཕྲུ་གུ་ལ་དུ་བ་དང་འབྲེལ་བའི་གནོད་པ་མང་པོ་ཞིག་འཁྱེར་ཡོང་གི་ཡོད་ལ། མ་འོངས་པའི་དུས་ན་དུ་འཐེན་ཞིག་ཏུ་ཆགས་སྲིད་པའི་ཉེན་ཁའང་མེད་པ་ག་ལ་སྲིད། དེ་ཡང་། བདེན་ཅིང་འཐད་ན་བྱིས་པའི་ངག་ཀྱང་ཉོན། མི་བདེན་དོན་དང་འགལ་ན་རྒྱལ་པོའི་བཀའ་ཡང་ཞོག་ཅེས་པ་ལྟར། ངས་ཀྱང་བུ་མོའི་བསླབ་བྱ་སེམས་ལ་བཟུང་ནས་ཕྱིས་སུ་དུ་བ་རྩ་ནས་མི་འཐེན་པའི་ཆོད་སེམས་ཤིག་སེམས་ཀྱི་གཏིང་རུམ་ལ་ཉར་བ་ཡིན།
分享到：QQ空间新浪微博腾讯微博人人网微信
པར་རིས་མིག་གི་དགའ་སྟོན།
​སེམས་ཀྱི་ཉི་ཟླར་ནས་འབྲུའི་ལོ་ལེགས་སྨིན་བྱུང་།
བརྙན་ལམ་ནས་ཁ་རས་རྒྱག་པའི་དགོས་ངེས་རང་བཞིན་གསལ།
བདེ་ཆེན་ཁུལ་གྱིས་གྲོང་གསེབ་ཀྱི་ལམ་བུ་ཡག་པོ་བསྐྲུན་པ།
འཁར་འཇོག་ལ་ཁའི་མཛེས་ལྗོངས།
བདེ་ཆེན་གྱི་Aརིམ་པའི་ཡུལ་སྐོར་ལྗོངས་ཁུལ་16སྒོ་འབྱེད་སླར་གསོ་བྱས།
ཀྲུང་གུང་བདེ་ཆེན་ཁུལ་ཨུའི་དྲིལ་བསྒྲགས་པུའུ་ཡིས་གཙོ་གཉེར་དང་། བདེ་ཆེན་ཉིན་རེའི་ཚགས་པར་ཁང་གིས་སྒྲུབ་འགན་བླངས་པ།
པར་དབང་ཚང་མ་སེམས་ཀྱི་ཉི་ཟླའི་བོད་ཡིག་དྲ་བར་དབང་། ཆོག་མཆན་མ་ཐོབ་པར་བརྒྱུད་འགོད་བྱས་མི་ཆོག
COPYRIGHT 2018 DESIGNNTEND ALL RIGHTS RESERVRD
ཡུན་ནན་གསར་འགྱུར་དྲ་བའི་ཞིབ་རྩིས་སྔོན་གྱི་ཨང་རྟགས 2008-002、2008-003 ཡུན་ནན་ICPགྲ་སྒྲིག་ཡིག་ཆའི་ཨང་རྟགས09000927